ཕ་བཀའ་དྲིན་གསུམ་ལྡན་སྐྱབས་ཀྱི་ཕུལ། །མཚན་ཡོངས་གྲགས་རོལ་བའི་རྡོ་རྗེ་ཞེས། །ཕྱོགས་ཀུན་ཏུ་དབྱར་རྔ་བཞིན་གསལ་བ། །རྗེ་འགྲན་གྱི་དོ་མེད་གང་དེར་འདུད། །མགོན་ཁྱོད་ཀྱི་ཐུགས་རྗེའི་འོད་ཟེར་གྱིས། །དུས་ཀུན་ཏུ་བསྐྱངས་པའི་སྙོམས་ལས་བདག །ཡིད་དད་པས་མངོན་པར་གཡོས་པ་ན། །ཚིག་ཆལ་ཆོལ་ཁ་ནས་དབང་མེད་ཤོར། །དུས་སྙིགས་མའི་སྒྲ་གཅན་གདོང་བ་ཡིས། །མགོན་ཐུབ་པའི་རིང་ལུགས་ཉིན་མོར་བྱེད། །ལར་མོག་པོར་བྱས་ཚེ་མགོན་ཁྱོད་ཀྱི། །ཐུགས་མཁྱེན་བརྩེའི་རིག་སྔགས་ནུས་པ་ཡིས། །དགྲ་མིན་པའི་སྒྲིབ་གཡོགས་ཀུན་བསལ་ཏེ། །ཆོས་མདོ་རྒྱུད་ཚ་ཟེར་སྟོང་ལྡན་པ། །ཡོངས་གདུལ་བྱའི་དཔལ་དུ་ཤར་བ་འདི། །རྗེ་ཁྱོད་ཀྱི་བཀའ་དྲིན་ཁོ་ནར་ཟད། །དོན་དེ་ཕྱིར་རྒྱ་བོད་ཧོར་གསུམ་གྱི། །ཁོང་དད་ལྡན་འགྲོ་བའི་ཚོགས་རྣམས་ལ། །སྐྱབས་བསླུ་མེད་རྣམ་འདྲེན་མཐའ་དག་ལས། །མགོན་ཁྱོད་ཀྱི་བཀའ་དྲིན་བསམ་མི་ཁྱབ། །སྒོས་སྔོན་ལས་བཙན་པོའི་དབང་གི་མཐུས། །ཡུལ་བས་མཐའི་རོང་དུ་སྐྱེས་པ་བདག །ཆོས་དཀའ་གནད་ཅུང་ཟད་རིག་པ་འདི། །སྐྱབས་མཚུངས་མེད་ཁྱོད་ཀྱི་བཀའ་དྲིན་ཡིན། །ལར་མཐུན་པའི་རྐྱེན་ཀུན་འཛོམ་གྱུར་ན། །གནས་ཕུན་སུམ་ཚོགས་པའི་སྨན་ལྗོངས་སུ། །ཆོས་སྒོམ་སྒྲུབ་གཙོ་བོར་བྱེད་པ་ཡིས། །ཚེ་དོན་ལྡན་བགྱིད་པར་སྤྲོ་ན་ཡང་། །གཞན་འགྲོ་དོན་བསྙད་པའི་ཆོས་བརྒྱད་དང་། །དགོན་ཁྲ་མོའི་འཛིན་སྐྱོང་ལ་སོགས་པ། །རྐྱེན་བར་ཆད་དུ་མ་རུ་འཛིངས་པས། །ཆོས་གཤའ་མ་མ་ནུས་ཡིད་རེ་འགྱོད། །ཚུལ་དེ་ལྟ་ན་ཡང་མགོན་ཁྱོད་ཀྱི། །གསུང་བདུད་རྩི་ཡིད་མཚོར་བསྐྱིལ་བ་ལས། །ལམ་བཟང་པོར་བག་ཆགས་ཅུང་ཟད་བཞག །འདི་བསམ་གྱིན་ཁྱོད་ཀྱི་བཀའ་དྲིན་དྲན། །སྤྲང་དབུས་གཙང་ཕྱོགས་སུ་འགྲོ་འདོད་ཀྱང་། །ཁོང་བཙན་པོའི་བཀའ་ལས་འདའ་མ་ནུས། །དུས་ད་ལྟ་ཇི་ཞིག་ལྟར་དུ་ཡང་། །རྟ་སྒྲོག་དང་བྲལ་བའི་དཔེ་ཟླར་གྱུར། །དུས་མི་རིང་སྣྲོན་གྱི་ཟླ་བ་ལ། །གནས་རྒྱ་གར་འཕགས་ཡུལ་གཉིས་པ་རུ། །སེམས་སྤྲོ་བས་དྲངས་ཏེ་འགྲོ་བ་ལ། །རྐྱེན་ཕྱི་བཤོལ་མེད་པའི་སྐྱབས་འཇུག་ཞུ། །ལམ་རིང་པོ་ཤིན་ཏུ་བགྲོད་དཀའ་བར། །དགྲ་ཆོམ་རྐུན་ཆུ་དང་འཛིན་མའི་དུག །རྐྱེན་གློ་བུར་བྱུང་ཚེ་མགོན་པོ་ཁྱོད། །ལྷ་སྒྲོལ་མའི་སྐུར་བཞེངས་འཇིགས་པ་སོལ། །དུས་འབྲལ་མེད་སྙིང་ནས་གསོལ་འདེབས་ན། །མགོན་ཁྱོད་ཀྱི་ཡེ་ཤེས་རོལ་པའི་གར། །སྐྱབས་དཀོན་མཆོག་གསུམ་གྱིས་སྐྱེལ་མ་མཛོད། །དཔལ་ཡི་དམ་བསྟན་བསྲུང་སྐྱེལ་མ་མཛོད། །ཡུལ་ལྷ་ལྡན་ལྟེ་བར་བདེར་སོན་ནས། །ལྷ་ཇོ་ཤཱཀ་གཉིས་སོགས་རྟེན་གསུམ་དང་། །ཁོང་སྐྱེས་མཆོག་དམ་པའི་ཚོགས་མཇལ་ཞིང་། །དོན་གང་བསམ་འགྲུབ་པའི་སྐྱབས་འཇུག་ཞུ། །སླར་རང་གི་བསྟི་གནས་ཉམས་དགའ་བར། །དུས་རིང་མིན་བདེ་བར་འབྱོར་ནས་ཀྱང་། །མགོན་ཁྱོད་ཀྱི་འཛུམ་ཞལ་མྱུར་མཐོང་ཞིང་། །གསུང་བདུད་རྩི་འཐུང་བའི་སྐྱབས་འཇུག་ཞུ། །ཆོས་ཀུན་གྱི་རྩ་བ་གཉུག་མའི་སེམས། །དེ་བདེ་བ་ཆེན་པོར་འབར་བ་ཡིས། །ཡུལ་སྟོང་ཉིད་ཁོང་དུ་ཆུད་པ་ལས། །དཔལ་ཕྱག་རྒྱ་ཆེན་པོ་ཐོབ་པར་སྨོན། །གཞོན་ལང་ཚོ་རྒྱས་པའི་དུས་ཉིད་ནས། །མགོན་ཁྱོད་ཀྱི་ཞབས་ལ་སྤྱི་བོས་གཏུགས། །རྗེ་སངས་རྒྱས་དངོས་ཀྱི་འདུ་ཤེས་སྐྱེས། །གླུ་མཆོད་པར་འབུལ་ལོ་ཐུགས་རྗེ་ཅན། །ཅེས་སྐྱབས་མགོན་དམ་པ་གང་གི་བཀའི་འབངས་སུ་གྱུར་པ་༸བཙུན་པ་འཇིགས་མེད་ཀྱིས་ཆལ་ཆོལ་དུ་སྨྲས་པའོ།། །།